IARSCRÍBHINN

Nós imeachta faisnéise agus comhairliúcháin chun cinntí áirithe agus bearta eile a ghlacadh le linn na tréimhse roimh an aontachas.

I.

1. D'fhonn a áirithiú go mbeidh faisnéis leormhaith ar fáil ag Poblacht na Seice, Poblacht na hEastóine, Poblacht na Cipire, Poblacht na Laitvia, Poblacht na Liotuáine, Poblacht na hUngáire, Poblacht Mhálta, Poblacht na Polainne, Poblacht na Slóivéine agus Poblacht na Slóvaice, dá ngairtear na "Stáit aontacha" anseo feasta, cuirfear na Stáit aontacha ar an eolas faoi aon togra, cumarsáid, moladh nó tionscnamh a bhféadfadh cinntí ó institiúidí nó comhlachtaí an Aontais Eorpaigh a theacht as, tar éis é a sheoladh chuig an gComhairle.

2. Cuirfear an comhairliúchán ar siúl de bhun iarratas réasúnaithe ó Stát aontach ina leagfar amach go sainráite a leasanna mar chomhalta todhchaí de na Comhphobail agus ina gcuirfidh sé a bharúlacha in iúl.

3. De ghnáth, ní bheidh cinntí riarthacha ina siocair le comhairliúchán.

4. Cuirfear an comhairliúchán ar siúl i gCoiste Idirthréimhseach ar a mbeidh ionadaithe ón Aontas agus ó na Stáit aontacha.

5. Ar thaobh an Aontais, is iad a bheidh ina gcomhaltaí den Choiste Eatramhach, comhaltaí de Choiste na mBuanionadaithe nó daoine a bheidh ainmnithe acu chuige sin. Iarrfar ar an gCoimisiún a bheith ionadaithe san obair sin.

6. Beidh rúnaíocht de chúnamh ag an gCoiste Eatramhach, arb éard é rúnaíocht na Comhdhála, arna coimeád ar bun chuige sin.

7. Cuirfear an comhairliúchán ar siúl de ghnáth a luaithe a bheidh an réamhobair arna seoladh ar leibhéal an Aontais d'fhonn go nglacfadh an Chomhairle cinntí tar éis treoirlínte comhchoiteanna a sholáthar chun gur féidir an comhairliúchán sin a shocrú go fóinteach.

8. Má tá deacrachtaí tromchúiseacha ann fós i ndiaidh an chomhairliúcháin, féadfar an cheist a thógáil ar leibhéal aireachta arna iarraidh sin do Stát aontach.

9. Beidh feidhm ag na forálacha sin thuas, mutatis mutandis, maidir le cinntí Bhord Gobharnóirí an Bhainc Eorpaigh Infheistíochta.

10. Beidh feidhm ag an nós imeachta atá leagtha síos sna míreanna roimhe seo freisin maidir le haon chinneadh a ghlacfaidh na Stáit Aontacha agus a d'fhéadfadh difear a dhéanamh do na ceangaltais a leanann óna stádas mar chomhaltaí todhchaí den Aontas.

II.

1. Beidh feidhm an nós imeachta dá bhforáiltear faoi I mutatis mutandis maidir le dréacht-chomhstraitéisí de réir bhrí Airteagal 13 de CAE, dréachtghníomhaíochtaí comhpháirteacha ón gComhairle de réir bhrí Airteagal 13 de CAE, agus dréacht-chomhsheasaimh de réir bhrí Airteagal 15 den CAE, faoi réir na bhforálacha seo a leanas.

2. Is ar an Uachtaránacht atá an cúram aird na Stát aontach a tharraingt ar na dréachtaí sin nuair a dhéanann Ballstát an togra nó scéala a eisiúint.

3. Amach ó agóid réasúnaithe ó Stát aontach, féadfar an comhairliúchán a chur ar siúl i bhfoirm teachtaireachtaí a mhalartú trí mheáin leictreonacha.

4. Má chuirtear an comhairliúchán ar siúl sa Choiste Eatramhach, féadfaidh Comhaltaí an Choiste sin arb ionadaithe den Aontas iad bheith ina gComhaltaí den Choiste Polaitiúil agus Slándála, más iomchuí.

III.

1. Beidh feidhm ag an nós imeachta dá bhforáiltear faoi I mutatis mutandis maidir le dréachtchinntí ón gComhairle, cinntí réime agus cinntí de réir bhrí Airteagal 34 den CAE agus freisin le tarraingt suas coinbhinsiún dá bhforáiltear faoin Airteagal sin, faoi réir na bhforálacha seo a leanas.

2. Is ar an Uachtaránacht atá an cúram aird na Stát aontach a tharraingt ar na dréachtaí sin nuair a dhéanann Ballstát an togra nó scéala a eisiúint.

3. Má chuirtear an comhairliúchán ar siúl sa Choiste Eatramhach, féadfaidh Comhaltaí an Choiste sin arb ionadaithe den Aontas iad bheith ina gComhaltaí den Choiste dá dtagraítear in Airteagal 36 de CAE, más iomchuí.

IV.

Glacfaidh Poblacht na Seice, Poblacht na hEastóine, Poblacht na Cipire, Poblacht na Laitvia, Poblacht na Liotuáine, Poblacht na hUngáire, Poblacht Mhálta, Poblacht na Polainne, Poblacht na Slóivéine agus Poblacht na Slóvaice na bearta is gá chun a áirithiú go gcomhtharlaíonn a mhéad is féidir a n-aontachas leis na comhaontuithe agus coinbhinsiúin dá dtagraítear in Airteagal 3(4), sa dara habairt d'Airteagal 5(1), in Airteagal 5(2), sa chéad fhomhír d'Airteagal 6(2) agus in Airteagal 6(5) den Ionstraim i dtaobh coinníollacha aontachais agus oiriúnuithe na gConarthaí, agus faoi na coinníollacha atá leagtha síos san Ionstraim sin, le teacht i bhfeidhm an Chonartha Aontachais.

A mhéad nach bhfuil sna comhaontuithe nó coinbhinsiúin dá dtagraítear in Airteagal 3, sa dara habairt d'Airteagal 4(1) agus in Airteagal 4(2) ach dréachtaí, nach bhfuil siad sínithe fós agus gur dócha nach féidir iad a shíniú níos mó sa tréimhse roimh an aontachas, iarrfar ar na Stáit aontacha, i ndiaidh an Conradh Aontachais a shíniú agus i gcomhréir le nósanna imeachta iomchuí, a bheith comhlachaithe in ullmhú na ndréachtaí sin de mheon dearfach agus ar dhóigh a éascóidh a dtabhairt i gcrích.

V.

Maidir le Prótacail idirthréimhse agus oiriúnaithe a chaibidliú leis na tíortha comhchonarthacha dá dtagraítear in Airteagal 5(2) den Ionstraim i dtaobh na gcoinníollacha aontachais, beidh ionadaithe na Stát aontach comhlachaithe san obair mar bhreathnadóirí in éineacht le hionadaithe na mBallstát láithreach.

Féadfaidh comhaontuithe áirithe neamhfhabhair arna dtabhairt i gcrích ag an gComhphobal, a fhanfaidh i bhfeidhm tar éis dháta an aontachais, bheith ina n-ábhair oiriúnuithe nó coigeartuithe chun aird a thabhairt ar mhéadú an Aontais. Déanfaidh an Comhphobal na hoiriúnuithe nó coigeartuithe sin a chaibidliú i gcomhlachas le hionadaithe na mBallstát aontach i gcomhréir leis an nós imeachta dá dtagraítear sa mhír roimhe seo.

VI.

Tarraingeoidh na hinstitiúidí suas i dtráth cuí na téacsanna dá dtagraítear in Airteagal 45 den Ionstraim i dtaobh na gcoinníollacha aontachais agus oiriúnuithe na gConarthaí.

--------------------------------------------------